Jüri Estam

**Jüri Estam** (sündinud Jüri Heldur Estam 18. juulil 1951 Osnabrückis) on Eesti ettevõtja ja ajakirjanik, endine poliitik.

Estam on õppinud ajakirjandust (peamiselt raadio ja televisiooni suunitlusega), rahvusvahelisi suhteid, politoloogiat, majandust ja ettevõtlust Ameerika Ühendriikide Marylandi ja teistes ülikoolides.

Aastatel 1971–1975 oli ta Ameerika Ühendriikide maaväe eriüksuses (nn roheliste barettide) allohvitser.

## Ajakirjandus ja kommunikatsioon

Aastatel 1979–1989 oli Estam Vabadusraadio – Raadio Vaba Euroopa eesti toimetuse liige Münchenis, seejärel sama organisatsiooni Skandinaavia korrespondent, nii eestikeelse osakonna kui ka ingliskeelse RFE-RL uudiste toimetuse kirjasaatja. Sel ajal oli ta enam kui 2000 reportaaži ja kommentaari, lisaks paljude intervjuude autor. Peale selle oli ta kolmapäevase VR-RVE eestikeelse pooltunni saatejuht, mille raames keskenduti inimõiguste rikkumistele NSV Liidus ja okupeeritud Baltimaades, Eesti vastupanuliikumise teadete vahendamisele ("Lisandusi mõtete ja uudiste vabale levikule Eestis" tutvustamine) jms ning teabele Nõukogude-Afganistani sõja kohta 1980. aastatel.

Aastatel 1991–1992 oli ta ingliskeelse ajalehelisa Estonian Life toimetaja Tallinnas, 1992–1994 Eesti Televisiooni saatejuht, poliitikakommentaator ja dokumentaalfilmide autor, 1995–1996 Kuku Raadio direktor, 1996–1999 ajakirjanik, suhtekorraldaja ja tõlkija.

Tal on oma ettevõte, mis osutab konsultatsiooniteenuseid strateegilise kommunikatsiooni valdkonnas, sageli filmitegijatele. Ta loeb filmitekste sisse nii inglise kui ka eesti keeles.

## Jüri Estami autorifilmid

* Üheksaosaline sari "Kahe vastase vahel" 1944. aasta sõjasündmuste kohta (ETV 1994)
* "Valge laev" – dokumentaalfilm 1985. aastal toimunud Balti Tribunali (Kopenhaagen) ja sellele järgnenud eesti, läti ja leedu pagulasnoorte "ujuva meeleavalduse" ehk "Baltic Peace and Freedom Cruise'i" kohta. BPFC keskpunktiks oli Balti riikidele vabadust nõudev rongkäik Helsingis, millele järgnes demonstratsioon ja mitmesuguste tegevustega programm Stockholmis. (ETV)
* Ingliskeelne film "Muutuste tuuled" 1994. aasta üldlaulupeo kohta, eestikeelsete subtiitritega (ETV)
* muud tööd, näiteks Harku naistevangla ja Viljandi noortekoloonia kohta (ETV "Teateid tegelikkusest"), aga ka teised linateosed.
* Lisaks on Estam osalenud kümnete Eesti kohti, Eesti organisatsioone ja eestlaste tegevusi tutvustavate filmide tegemisel (tõlkija, teksti lugeja, suhtekorraldaja ja turustajana).

## Poliitiline ja ühiskondlik tegevus

Estam aitas moodustada Rootsis kolm Kodanike Komiteed: Stockholmis, Göteborgis ja Lõuna-Rootsis.

Estam kuulus aastatel 1989–1991 ERSP-sse. 1990–1992 oli ta Eesti Kongressi ja selle juhtorgani Eesti Komitee liige, esindades Rakvere valijaid. Ta oli Eesti Komitee kaitsetoimkonna liige.

1990. aastate alguses juhtis ta mittetulundusühingut Dekoloniseerimise Algatuskeskus.

Aastatel 1996–1999 oli ta Eesti Õigusjärgsete Omanike Liidu esimees,

Estam on Eesti Inimõiguste Instituudi liige.

Estam valiti Libertas Eesti Erakonna 2009. aasta Euroopa Parlamendi valimiste kandidaatide nimekirja esinumbriks. Erakond ei pääsenud europarlamenti. Estam lahkus erakonnast Libertas Eesti 12. novembril 2009. Pärast seda ei kuulu ta ühtegi erakonda.

## Isiklikku

Jüri Estam on Heldia Estami poeg. Tema elukaaslane on Epp Kiviaed.

## Tunnustus
* Kotkaskaudi auaste (USA Eagle Scout), 1966
* US Army Commendation Medal, 1975
* Eesti Rahvusfondi teenetemärk (Eesti Rahvusfond on Rootsi eestlaskonna organisatsioon), umbes 1996
* Valgetähe medaliklassi teenetemärk, 2001
* Riigivapi IV klassi teenetemärk, 2006

## Artikleid
* Kui avatud peaks olema avatud Eesti?, Kultuur ja Elu
* Eesti koer ja sajandi sõda Ärileht, 25. august 2003 
* Euroliit seab ohtu eesti rahvuse püsimise Äripäev, 12. september 2003 
* Suur osa ajaloost ootab tasategemist Eesti Päevaleht, 25. september 2003
* Loovutada etnopoliitika kontrollpakk Brüsselile ja juhusele? Iseseisvus.ee 25. september 2003
* Rahutult lõpuks NATOs Maaleht, 1. aprill 2004
* Lihula kui elektrilöök Maaleht, 9. september 2004
* Tuhande naasnu lugu Eesti Ekspress, 17. jaanuar 2005
* Mõtlemisainet piirileppe ratifitseerijatele EPL.ee, 20. mai 2005
* Okupantide seadused on endiselt jõus Kultuur ja Elu 2/2006
* Lahkus raadio Vaba Euroopa vaba eestlane Aleksander Terras Eesti Päevaleht, 3. juuni 2006
* Kell tiksub armutult Eesti Päevaleht, 3. juuni 2006
* Euroopa Ühendriikide sünnitunnistus ning sõltumatu Eesti kirstunael Maaleht 30. märts 2006
* ''The Putinization of Estonia – Railroading BRS'' City Paper Aprill, 2007 (inglise keeles)
* Minu Eesti, Eesti Kirik 30. jaanuar 2008
* ''Estonia Counts her Blessings'' D.C. Estonian ja Publius Pundit, 23. veebruar 2008 (inglise keeles)
* ''If you Sense that you Might Someday rue a “yes”, Please Vote “no” on Lisbon'' TEAM 10. juuni 2008 (inglise keeles)
* Retsensioon raamatule “Sõna jõul. Diasporaa roll Eesti iseseisvuse taastamisel“ Eesti Elu, 10. oktoober 2008
* ''“No” on Lisbon can be Used as an Opt-out for the Endangered Cultures of Europe'' Libertas EU 26. mai 2009 (inglise keeles)
* Kuhu me unustasime juju ehk kas eesti keelel on võimalusi väljaspool Eestit? Sirp, 19. juuni 2009
* Saksamaa kasvavast mõjust Euraasias ja selle tähendusest meile Õpetajate Leht 6. august 2010
* 16. juuni 2012, Mälestused sellest, kuidas Savisaar laskis KGBl minema lipsata, I osa
* 17. juuni 2012, Mälestused sellest, kuidas Savisaar laskis KGBl minema lipsata, II osa
* 21. veebruar 2015, Jüri Estam: nähes Debaltseves rahvusvahelise üldsuse poolt üksinda jäetud Ukraina sõdurite vintsutusi ja vangilangemist, kangastuvad silme ees pildid Lõuna-Vietnami lõppvaatusest, epl.delfi.ee
* 24. veebruar 2016, aastapäevajutt: Eestit aitaks kaitsta, ka pruunsärklike tontide eest, keskklassi huve esindav alalhoidlik erakond, epl.delfi.ee

## Välislingid
* Jüri Estami ingliskeelne blogi, õigemini küll kommentaaride ja esseede kogu "Letter from Estonia"
* Foto
* Kirsi Kender. Jüri Estam, jonnakas töönarkomaan EPL.ee, 29. juuni 1996
* 15 juuni 2004, VÄLISEESTLASEKS JÄÄJA SAAGA: Jüri Estam räägib Ilmar Pallile pisut teistsugustest kuuekümnendatest, pagulas nooruki aastatest USA läänekaldal Los Angeleses., kes-kus.ee
* Jüri Leesment. Maalehe laureaadid 2004: Jüri Estam: Inimesed peavad ise palju rohkem otsustama Maaleht, 30. september 2004
* Kirsti Vainküla. Jüri Estam: palusin end ise vahistada. Õhtuleht, 30. mai 2006
* Jüri Estam kaebas Kalle Laaneti kohtusse Postimees, 16. aprill 2007
* Kiri Riigikogule kaitseklausli rakendamise hädavajalikkusest – Estam, Helme, Kivistik, Roos, Tõnso, Vilu 17. jaanuar 2008
* Estam seljatas kohtus meeleavalduse keelanud Laaneti Äripäev, 1. detsember 2008
* Online-intervjuu: vastas Jüri Estam Postimees, 27. mai 2009
* Estam saavutas endise siseministri Laaneti üle kohtuvõidu Postimees, 18. juuni 2009